## Poslovnik o radu Državnog izbornog povjerenstva Republike Hrvatske

### NN 49/2007 (16.5.2007.), Poslovnik o radu Državnog izbornog povjerenstva Republike Hrvatske

# DRŽAVNO IZBORNO POVJERENSTVO

**1667**

Na temelju članka 22. Zakona o Državnom izbornom povjerenstvu Republike Hrvatske
(»Narodne novine«, broj 44/06 i 19/07), Državno izborno povjerenstvo Republike
Hrvatske na sjednici održanoj 7. svibnja 2007. donijelo je

## POSLOVNIK

### O RADU DRŽAVNOG IZBORNOG POVJERENSTVA REPUBLIKE HRVATSKE

I. UVODNE ODREDBE

Članak 1.

Poslovnikom Državnog izbornog povjerenstva Republike Hrvatske (u daljnjem
tekstu: Poslovnik) uređuje se način rada i odlučivanja Državnog izbornog
povjerenstva Republike Hrvatske (u daljnjem tekstu Povjerenstvo), a osobito:
– prava i dužnosti predsjednika, potpredsjednika i članova Povjerenstva (u
daljnjem tekstu članovi Povjerenstva),
– sazivanje sjednica i utvrdivanje dnevnog reda,
– postupak donošenja akata, rasprava, način odlučivanja i poslovni red na
sjednicama,
– javnost u radu,
– posebne odredbe o postupanju,
– stručna služba Povjerenstva.

Članak 2.

Sjedište Povjerenstva je u Zagrebu, Trg sv. Marka 6.

Članak 3.

Povjerenstvo ima pečat okruglog oblika promjera 38 mm i 25 mmkoji se sastoje od
grba Republike Hrvatske smještenog u sredini iznad kojeg u luku pišu riječi
»REPUBLIKA HRVATSKA«, a ispod u luku riječi »DRŽAVNO IZBORNO POVJERENSTVO
REPUBLIKE HRVATSKE« i stavlja se na sva pismena Povjerenstva koja se iz njega
otpremaju.
Oblik, sadržaj i vrste štambilja koji se koriste u poslovanju Povjerenstva
propisuju se posebnom odlukom.
Povjerenstvo može imati i posebni znak čiji se oblik, sadržaj i način uporabe
odreduje posebnom odlukom ina sjednici Povjerenstva.

Članak 4.

Pored poslova propisanih zakonom, Povjerenstvo utvrđuje i predlaže prijedlog
proračuna i prijedlog financijskog plana te raz­matra izvršenje financijskog
plava.
Povjerenstvo donosi Pravilnik o unutarnjem ustrojstvu stručne službe i druge
akte nužne za njegov rad, odlučuje o načinu provođenja edukacije članova
izbornih povjerenstava, suradnji s drugim tijelima državne vlasti te suradnji s
nevladinim udrugama i medunarodnim organizacijama.

II. PRAVA I DUŽNOSTI ČLANOVA POVJERENSTVA

Članak 5.

Članovi Povjerenstva imaju pravo i dužnost:
– sudjelovati na sjednicama Povjerenstva, na njima raspravljati i glasovati,
– podnositi prijedloge i postavljati pitanja,
– na naknadu određenih troškova nastalih prilikom obavljanja svoje dužnosti,
– zahtijevati da im stručna služba Povjerenstva pruži pomoć pri obnašanju
njihove dužnosti odnosno da im osigura potrebnu dokumentaciju i stručne
obavijesti te pruži tehničku pomoć nužnu za rad.
Članovi Povjerenstva imaju službenu iskaznicu čiji se izgled i tekst, kao i
pravo korištenja utvrduje posebnom odlukom.
Povjerenstvu se dostavljaju »Narodne novine« službeni list Republike Hrvatske i
druge publikacije nužne za njegov rad.

*Prava i dužnosti predsjednika*

Članak 6.

Predsjednik Povjerenstva:
– predstavlja Povjerenstvo,
– saziva i predsjeda sjednicama,
– utvrđuje broj nazočnih članova i članova koji su ga obavijestili o svojoj
spriječenosti da prisustvuju sjednici,
– predlaže dnevni red i otvara raspravu o dnevnom redu,
– predlaže izmjene dnevnog reda,
– brine o pravilnoj primjeni Poslovnika Povjerenstva,
– odobrava, vodeći računa o raspoloživim sredstvima, službena putovanja članova
kad je Povjerenstvu upućen poziv od strane domaće ili inozemne institucije,
organizacije ili udruge te određuje sastav izaslanstva,
– brine o zaštiti prava članova,
– brine o očuvanju neovisnog položaja Povjerenstva;
– potpisuje odluke i druge akte koje donosi Povjerenstvo,
– daje potrebne obavijesti medijima,
– obavlja i druge poslove propisane zakonom i Poslovnikom.

*Prava i dužnosti potpredsjednika*
Članak 7.

Potpredsjednici Povjerenstva pomažu u radu predsjedniku te obavljaju poslove iz
njegovog djelokruga na koje ih on ovlasti.
U slučaju odsutnosti predsjednika Povjerenstva ili spriječenosti u obnašanju
predsjedničke dužnosti, njega zamjenjuje potpredsjed­nik kojeg on ovlasti.
Ako predsjednik ne ovlasti ili ne može ovlastiti potpredsjed­nika, dužnost
predsjednika obavlja potpredsjednik kojeg izaberu članovi Povjerenstva.

III. SAZIVANJE SJEDNICA I UTVRĐIVANJE DNEVNOG REDA

Članak 8.

Sjednica Povjerenstva saziva se najmanje tri dana prije dana održavanja
sjednice. Uz pisani poziv, u kojem se određuje datum i vrijeme održavanja
sjednice, dostavlja se i prijedlog dnevnog reda te pisani materijala za
provođenje rasprave po predloženim točkama dnevnog reda.
Prema potrebi sjednice se mogu sazivati i u kraćem roku, bez pisanog poziva.

Članak 9.

Dnevni red predlaže predsjednik Povjerenstva.
Ako je dnevni red predložen u pisanom obliku uz poziv za sjed­nicu, predsjednik
može na samoj sjednici, uz obrazloženje predložiti izmjenu dnevnog reda na način
da iz njega izostavi određene teme odnosno da ga dopuni novim temama.
Članovi Povjerenstva također mogu predlagati izmjene i dopune dnevnog reda koje
su dužni obrazložiti.
O predloženom dnevnom reda, kao i o njegovim izmjenama i dopunama, odlučuju
članovi Povjerenstva glasovanjem.

IV. POSTUPAK DONOŠENJA AKATA, RASPRAVA, ODLUČIVANJE I POSLOVNI RED NA SJEDNICI

Članak 10.

Povjerenstvo radi na sjednicama.
Sjednica se može održati ako je prisutno najmanje pet članova Povjerenstva.
Glasovanje je javno.
Povjerenstvo donosi odluke većinom glasova svih članova Povjerenstva.
Osim sjednica, Povjerenstvo može održavati i konzultativne sastanke na kojima se
ne glasuje i za koje nije potrebno dostaviti pisani dnevni red.
U iznimnim situacijama sjednicu je moguće održati i telefonskim putem ili
korištenjem elektronskih sredstava komunikacije.
Na prvoj sljedećoj sjednici odluke sa sjednice iz prethodnog stavka ovog članka
Poslovnika podnose se na potvrdu.

Članak 11.

Članovi Povjerenstva glasuju tako da se dizanjem roku izjašnjavaju »za« ili
»protiv« prijedloga.
Nakon glasovanja predsjednik objavljuje rezultat glasovanja i utvrđuje je li
pojedini prijedlog dobio potrebnu većinu glasova.

Članak 12.

Predsjednik Povjerenstva predsjeda sjednici Povjerenstva, a u slučaju njegove
spriječenosti jedan od potpredsjednika određen u skladu s člankom 7. stavkom. 2.
i 3. Poslovnika.
Predsjednik se brine o održavanju reda na sjednici.
Sjednici mogu nazočiti i druge osobe koje je pozvalo Povjerenstvo ili
predsjednik Povjerenstva.

Članak 13.

Na sjednici nitko ne smije govoriti prije nego li zahtijeva i dobije riječ od
predsjednika. Predsjednik daje riječ članovima Povjerenstva prema redoslijedu
kojim su se prijavili,
U raspravi mogu, u skladu sa stavkom 2. ovoga članka, sudjelovati i sve osobe
pozvane na sjednicu Povjerenstva na temelju odredbi ovog Poslovnika.
Neovisno o redoslijedu, član Povjerenstva može odmah dobiti riječ ako želi
ukazati na povredu Poslovnika ili zakona.

Članak 14.

Tijekom rasprave smije se govoriti samo o temi o kojoj se raspravlja. U
suprotnom predsjednik smije govorniku oduzeti riječ.
Predsjednik može ograničiti vrijeme trajanja pojedinačnih rasprava, ali ne
manje od pet minuta.

Članak 15.

O tijeku sjednice vodi se zapisnik.
Zapisnik vodi tajnik Povjerenstva ili osoba koju on ovlasti.
U zapisnik se unose podaci o prisutnim i odsutnim članovima Povjerenstva,
dnevnom redu, prigovori i prijedlozi izneseni na dnev­ni red, donesene odluke i
rezultati glasovanja.
U zapisnik se unose i podaci o ostalim prisutnima na sjednici Povjerenstva.
Na zahtjev pojedinog člana Povjerenstva u zapisnik se unosi njegova rasprava
odnosno primjedbe.
Svaki član Povjerenstva ima pravo iznijeti primjedbe na zapis­nik prije njegovog
prihvaćanja. O osnovanosti primjedbe odlučuje se glasovanjem. Ako se primjedba
prihvati, ona postaje sastavni dio zapisnika.
Zapisnik s prethodne sjednice na koji nisu iznesene primjedbe smatra se
prihvaćenim u predloženom tekstu.
Izvornici zapisnika sa sjednica Povjerenstva potpisani od strane predsjednika
čuvaju se u pismohrani Povjerenstva.

V. JAVNOST U RADU

Članak 16.

Sjednice Povjerenstva su javne.
Javnost djelovanja Povjerenstva ostvaruje se:
– nazočnošću predstavnika medija na sjednici Povjerenstva,
– održavanjem tiskovnih konferencija,
– dostavom službenih priopćenja medijima i
– objavom svih važnijih podataka na službenim web-stranicama Povjerenstva.

VI. POSEBNE ODREDBE O POSTUPANJU

Članak 17.

Stranke prima predsjednik Povjerenstva ili drugi član kojeg on ovlasti.

VII. STRUČNA SLUŽBA POVJERENSTVA

Članak 18.

Povjerenstvo osniva stručnu službu za obavljanje stručnih, administrativnih,
tehničkih i drugih poslova.
Zbog racionalnijeg poslovanja i uštede proračunskih sredstava, povjerenstvo može
za obavljanje određenih tehničkih poslova koristiti zajedničke stručne službe s
drugim državnim tijelima.

Članak 19.

Voditelj stručne službe Povjerenstva je tajnik Povjerenstva.
Tajnik rukovodi stručnom službom, usmjerava i usklađuje rad stručne službe i za
njezin rad odgovara Povjerenstvu.
Tajnik u odnosu na stručnu službu ima položaj čelnika tijela državne uprave.
Tajnik Povjerenstva ima zamjenika koji ga mijenja u svim poslovima koje on na
njega prenese.

VIII. PRIJELAZNE I ZAVRŠNE ODREDBE

Članak 20.

Ovaj Poslovnik stupa na snagu danom donošenja, a objavit će se u »Narodnim
novinama«.

Klasa: 013-03/07-18/01
Urbroj: 507-07-01
Zagreb, 15. svibnja 2007.

Predsjednik
**Branko Hrvatin, dipl. iur.,** v. r.

Ostalo, NN 49/2007-1667
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)